Alvarado lagūna
Alvarado lagūna (isp. Laguna de Alvarado) – pakrantės lagūna Meksikoje, Verakruso valstijoje, Meksikos įlankos pakrantėje (atskirta nerijos), ties Papaloapano ir Blanko upių žiotimis. Lagūnos plotas 72 km². Ilgis 17 km, plotis iki 5 km. Alvadaro lagūna sekli, lengvai druskinga (druskingumas 5 ‰). Dugną dengia dumblingas molis. Alvarado lagūną supa didelis šlapynių masyvas, kurį sudaro mažesnių lagūnų, protakų, pelkių, senvagių gausa. Veši mangrovės, pelkiniai miškai, viksvameldžių sąžalynai. 2004 m. Alvarado lagūnos sistema paskelbta Ramsaro konvencijos saugoma šlapyne. Šiaurinėje pakrantėje įsikūręs Alvarado miestas.